อนุมัติงบเบี้ยข้าวนาปี รัฐอุดหนุน 1,841 ล้านบาท 22 บริษัทประกันภัยร่วมรับประกัน
รัฐบาลอนุมัติงบ 1,841 ล้าน อุดหนุนเบี้ยประกันภัยข้าวนาปี 30 ล้านไร่
12 เม.ย. 2561

รัฐบาลอนุมัติงบ 1,841 ล้าน อุดหนุนเบี้ยประกันภัยข้าวนาปี 30 ล้านไร่น.ส.กุลยา ตันติเตมิท ผู้ตรวจราชการกระทรวงการคลัง ในฐานะโฆษกกระทรวงการคลัง เปิดเผยว่า คณะรัฐมนตรี (ครม.) เห็นชอบโครงการประกันภัยข้าวนาปี ปีการผลิต 2561 เพื่อใช้เป็นเครื่องมือในการบริหารจัดการความเสี่ยงจากภัยธรรมชาติให้แก่เกษตรกรผู้เพาะปลูกข้าวนาปี โดยรัฐบาลยังคงอุดหนุนค่าเบี้ยประกันภัยแก่ผู้เอาประกันภัยทุกรายในอัตรา 61.37 บาท/ไร่ ซึ่งกระทรวงการคลังประเมินในเบื้องต้นว่าจะมีเกษตรกรเข้าร่วมโครงการ 30 ล้านไร่ จึงอนุมัติงบประมาณคิดเป็นเงิน 1,841 ล้านบาท แยกเป็นเกษตรกรที่เป็นลูกค้าสินเชื่อเพื่อการเพาะปลูกข้าวนาปีของธนาคารเพื่อการเกษตรและสหกรณ์การเกษตร (ธ.ก.ส.) ทุกราย 29 ล้านไร่ และเกษตรกรที่ไม่ใช่ลูกค้าของ ธ.ก.ส. ไม่เกิน 1 ล้านไร่ ส่วน ธ.ก.ส.จะอุดหนุนค่าเบี้ยประกันภัยให้แก่ลูกค้า 36 บาท/ไร่นายจีรพันธ์ อัศวะธนกุล นายกสมาคมประกันวินาศภัยไทย กล่าวว่า ปี 2561 มีบริษัทประกันวินาศภัย 22 บริษัทเข้าร่วมรับประกันภัยข้าวนาปี คิดเบี้ยประกันภัยและความคุ้มครองในอัตราเดิม คือ  90 บาท/ไร่ ให้คุ้มครองความเสียหายจาก ภัยพิบัติทางธรรมชาติ 6 ภัย ได้แก่ น้ำท่วมหรือฝนตกหนัก แล้ง ฝนแล้งหรือฝน ทิ้งช่วง ลมพายุหรือพายุไต้ฝุ่น อากาศหนาวหรือน้ำค้างแข็ง ลูกเห็บและไฟไหม้คุ้มครอง 1,260 บาท/ไร่ และกรณีเกิดความเสียหายจากภัยศัตรูพืชและโรคระบาดคุ้มครอง 630 บาท/ไร่ทั้งนี้ จากข้อมูลของธนาคารโลก การที่รัฐบาลส่งเสริมให้เกษตรกรเข้าถึงประกันภัยข้าวนาปี ทำให้ประเทศไทยติดอันดับ 5 ของกลุ่มประเทศในเอเชียที่มีการนำระบบประกันภัยมาบริหารความเสี่ยงสูงสุด อันดับ 1 คือ จีน ตามด้วย อินเดีย ญี่ปุ่น และเกาหลีสำหรับ ปี 2560 ที่ผ่านมา มีการจ่ายสินไหม 1,933 ล้านบาท โดย 99.98% เสียหายจากน้ำท่วม